Chiar economiile cele mai dinamice, care au promovat progresul tehnic și au înregistrat creşteri rapide la nivelul capacităţilor de producţie, nu au putut asigura o creştere economică permanentă. Creşterea economică din anumite perioade de timp a fost urmată de recesiune şi depresiune, cu alte cuvinte, de scăderea nivelului producţiei şi a gradului de ocupare a forţei de muncă, de şomaj şi inflaţie.

Activitatea economică evoluează ciclic, înregistrând creşteri şi căderi periodice.

Activitatea economică este fluctuantă. Unele fluctuaţii reprezintă variaţii sezoniere ale activităţii desfăşurate, însă altele sunt periodice şi ţin de o evoluţie ciclică a economiei.

Ciclul economic este intervalul dintre două perioade succesive de creştere economică.[ …]

Fiecare ciclu economic are o anumită intensitate şi durată şi se deosebeşte, prin acestea, de celelalte, deşi presupune parcurgerea aceloraşi patru faze. Periodicitatea medie a unui ciclu este de 8-10 ani.

(Adaptat după Manualul de Economie, clasele a X-a şi a XI-a, Maria Liana Lăcătuş, George-Paul Lăcătuş)